
Capitolul 1 


ORIENTUL MIJLOCIU ȘI AFRICA DE NORD 
Mirela ATANASIU 


Regiunea Orientul Mijlociu şi Africa de Nord (MENA) se află în vecinătatea apropiată a 
României şi Europei, fiind una dintre cele mai complexe şi conflictuale areale din lume. Astfel, 
MENA a fost tulburată de războaie interstatale şi civile, terorism, instabilitate politică şi sărăcie, 
care au afectat negativ şi regiunile învecinate. Instabilitatea din regiune este agravată de faptul 
că, în ciuda unei multitudini de elementele culturale, lingvistice şi istorice comune, cooperarea 
economică, politică sau militară între statele regiunii este aproape inexistentă, ceea ce face 
soluţionarea conflictelor şi mai dificilă. 

Dar, pe lângă aceste aspecte negative, MENA prezintă o serie de oportunități legate de 
găzduirea unor resurse energetice abundente şi a unor rute comerciale eurasiatice importante şi 
de proximitatea sa geografică cu Europa, elemente care oferă regiunii un grad ridicat de 
vizibilitate strategică. 

În ultimii ani, în regiune au avut loc mai multe schimbări politice majore şi, pe termen 
mediu, pare puţin probabil ca această tendință să se diminueze. Din decembrie 2010, de la 
debutul Primăverii arabe prin revoluția tunisiană, evenimentele în statele lumii arabe au evoluat 
dramatic. Aceasta a eliberat tensiunile etnice şi socio-economice complexe pe fundalul 
diferendelor sectare dintre sunniti şi şiiţi, tensiuni care au evoluat în diferite forme, de la proteste 
minore la război civil, şi au cuprins teritoriul lumii arabe. Ca rezultat, în prezent, Egiptul este 
subiectul unei tranzitii politice. Yemenul a fost subiectul unei lovituri de stat, pe teritoriul său 
încă desfăşurându-se lupte! desi sunt purtate discuţii de pace la nivelul CS ONU între forțele 
guvernamentale şi Al-Qaeda din Peninsula Arabă (AQAP), formaţiune care câştigă teren. În 
Siria şi Libia se desfăşoară războaie civile şi se înregistrează crize umanitare grave. 

Mai mult, recrudescenta grupului terorist auto-proclamat ISIL (Statul Islamic) a aruncat 
în Orientul Mijlociu şi mai adânc în turbulenţă, confuzie, instabilitate şi violență sectară. Grupul 
a modificat dramatic peisajul politic şi de securitate al regiunii dar şi al întregii comunități 
internaționale, în special occidentale. Totuşi, prin faptul că ISIL reprezintă un inamic comun 


pentru toti actorii internaționali şi regionale care îşi doresc să-i limiteze sau să-i anuleze acțiunile 


! Emily ESTELLE, 2015 Yemen Crisis Situation Report: October 23, 23 octombrie 2015, disponibil online la: 
http://www.criticalthreats.org/yemen/yemen-crisis-situation-reports-october-23-2015. 


şi efectele, se construiesc relații de cooperare între parteneri care, în afara acestui cadru, au 
interese antagoniste. 

Unul dintre aceste exemple este acela că, după intervenţiile succesive în Siria - a coaliției 
constituite din cinci state membre UE (Franţa, Marea Britanie, Belgia, Danemarca şi Olanda) şi 
SUA, care au dus o campanie aeriană împotriva ISIS şi Rusiei - care nu au adus pacificarea 
statului sirian, in 30 octombrie 2015, miniştrii de externe ai SUA, Rusiei, Arabiei Saudite şi 
Turciei şi-au anunţat prezenţa la Viena? pentru a discuta asupra definirii unui spaţiu comun 
pentru rezolvarea politică a crizei siriene. Mai mult, Iranul a acceptat invitaţia Rusiei, agreată şi 
de SUA, de a participa la runda de negocieri pentru rezolvarea crizei siriene, ceea ce reprezintă 
începutul unor negocieri formale la care participă SUA şi Iranul pe probleme diferite de cele 
nucleare. 

În 2015, Siria şi Libia” au intrat în rândurile statelor eşuate care nu mai au o autoritate 
centrală eficace asupra întregului teritoriu naţional, aşa cum o arată înrăutățirea critică 
înregistrată la indicatorii politici, sociali şi economici consideraţi la realizarea Indexului Statelor 
Fragile*, iar Yemenul şi Irakul erau in această postură din anii anteriori. Pe fondul dinamizării 
conflictelor, fragmentării politice şi crizelor umanitare care afectează cele patru state se 
desfăşoară o remodelare a întregii regiuni. 

Totuşi, în regiune sunt şi state care par că şi-au găsit echilibrul în urma Primăverii Arabe. 
Un astfel de exemplu este Tunisia în care nationalistii şi islamiştii au elaborat o nouă constituţie 
stabilind o democraţie pluralistă în cadrul căreia au desfăşurat şi alegeri naţionale. Deşi, de la 
începutul anului, Tunisia a fost tinta a două atacuri teroriste, percepția asupra acesteia este aceea 
a unui stat stabil politic drept pentru care este folosită de multe organizaţii ca hub de intrare 
pentru Africa de Nord’. Iordania şi Libanul au reuşit să-şi menţină stabilitatea în ciuda intrării 
masive de refugiați. Algeria îşi menține statu-quo-ul, prin realegerea preşedintelui. 

Se anunţă schimbări în modul de abordare al securităţii regionale odată cu hotărârea Ligii 
Arabe de a-şi construi propria arhitectură de securitate colectivă. În acest sens, în ianuarie 2015, 
a fost propusă constituirea unei Forte Arabe Întrunite (Joint Arab Force — JAF) de intervenţie 


rapidă pentru combaterea terorismului“, şi nu numai a acestuia. De fapt, JAF se doreşte a fi o 


? ‘All relevant actors” gather in Vienna for decisive Syria talks, 30 octombrie 2015, disponibil online la: 
https://www.rt.com/news/320106-syria-vienna-international-talks. 

* Fragile States Index 2015, The Fund for Peace, Washington DC, USA, p. 11, disponibil online la: 
http://reliefweb.int/sites/reliefweb.int/files/resources/fragilestatesindex-2015.pdf. 

^ [ndexul statelor fragile este realizat de Fondul pentru Pace, organizatie independentá, pe baza a doisprezece 
indicatori politici, sociali şi economici cheie şi a peste 100 de sub-indicatori stabiliti de un grup de experti în ştiinţe 
sociale. 

? Middle East Risk Watch — issue 2 — September 2015, Tunisia, disponibil online la: 
https://www.controlrisks.com/en/newsletters/middle-east-risk-watch/issue-2-september-2015/tunisia. 

* Florence GAUB, Stuck in the barracks: the Joint Arab Force, Brief 31/2015, EU Institute of Strategic Studies, 
octombrie 2015, p. 1. 


structură similară NATO care să cuprindă 40.000 de soldati" din diferite categorii de forte şi care 
să desfăşoare misiuni de intervenţie militară rapidă şi alte sarcini militare prin care să 
contracareze provocările la adresa securităţii statelor membre ale Ligii Arabe. 

Implicarea Uniunii Europene în rezolvarea conflictului israeliano-palestinian pare 
insuficientă şi ineficientă. Pe fondul unei contribuţii a statelor europene de aproximativ 127 
milioane € din cele 315 milioane euro promise ca ajutor pentru dezvoltare şi a lipsei de 
materializare a sprijinului UE pentru dezvoltarea unui mecanism de dezvoltare economică pentru 
Palestina, independent de Israel“, si în contextul stagnării situaţiei umanitare din Gaza şi 
diminuării nivelului de democratizare palestiniene, încrederea palestinienilor în rezultatul 
negocierilor s-a diminuat. Între timp, deşi nu mai atinge cotele de violenţe desfăşurate în Fâşia 
Gaza în vara anului 2014, criza conţine două elemente îngrijorătoare pentru viitor: vârsta fragedă 
a persoanelor implicate în violenţe (niciunul dintre palestinienii ucişi de israelieni nu avea mai 
mult de 23 de ani) şi împovărarea accentuată a economiei palestiniene” coroborată cu absenţa 
libertăţii de mişcare. 

În timp ce in 2015, Europa depune eforturi pentru a-i găzdui pe imigranții sosiți din 
Orientul Mijlociu, cu predilecție sosiți din Siria, Irak şi Palestina, SUA (care deja a găzduit 1,02 
milioane imigranţi din MENA în perioada 2013-2015'%) îşi manifestă o tendinţă de retragere din 
regiune care poate avea mai multe motive: intenţia de a-şi diminua angajamentul în plan global, 
refuzul de a trimite trupe la sol sau, pur şi simplu, restrângerile bugetare ca urmare a crizei 
economice care determină limitarea politici interventioniste în MENA care a devenit mult prea 


costisitoare chiar şi pentru americani. 


7 Idem. 

* Hugh LOVATT, Mattia TOALDO, Can the EU play a role in taming Israeli-Palestinian violence?, 27 octombrie 
2015, disponibil online la: http://www.ecfr.eu/article/commentary can the eu play a role in taming israeli 

palestinian _violence408. 

" Mattia TOALDO, Understanding Israeli-Palestinian Violence, European Council on Foreign Relations, 19 
octombrie 2015, disponibil online la:  http:;//www.ecfr.eu/article/commentary understanding israeli pales 
tinian violence4072. 

? fie ZONG, Jeanne BATALOVA, Middle Eastern and North African Immigrants in the United States, 3 iunie 
2015, disponibil online la: http://www.migrationpolicy.org/article/middle-eastern-and-north-african-immigrants- 
united-states. 


Capitolul 2 


UCRAINA 
Cristina BOGZEANU 


La 5 septembrie 2014, sub auspiciile OSCE, reprezentanţi ai Ucrainei, Federaţiei Ruse şi 
ai celor două republici separatiste — Doneţk şi Luhansk, au semnat Protocolul de la Minsk, care 
prevedea următoarele: a) încetarea imediată a focului de ambele părți combatante; b) retragerea 
grupărilor armate ilegale, a echipamentului militar, a luptătorilor şi mercenarilor din Ucraina; c) 
monitorizarea şi verificarea încetării focului de către OSCE; d) descentralizarea puterii către 
regiunile controlate de rebeli: Doneţk şi Luhansk; e) monitorizarea graniței ucraineano-ruse de 
către OSCE şi crearea unor zone de securitate în regiunile de frontieră; f) eliberarea tuturor 
ostaticilor şi persoanelor deţinute ilegal; g) continuarea dialogului naţional incluziv; h) alegeri 
locale rapide în Doneţk şi Luhansk; f) măsuri pentru îmbunătăţirea situației umanitare în Donbas; 
g) o lege care să prevină urmărirea legală şi pedepsirea persoanelor având legătură cu 
evenimentele care au avut loc în Doneţk şi Luhansk; h) adoptarea unui program de recuperare şi 
reconstrucție economică în Doneţk şi Luhansk; 1) asigurarea securității personale a celor 
implicaţi în procesul de negociere". 

Imediat după semnarea Protocolului, părțile combatante au încălcat în repetate rânduri 
prevederile referitoare la încetarea focului, ceea ce a determinat continuarea negocierilor la 
Minsk şi adoptarea, la 19 septembrie 2014, a unui Memorandum de urmărire, care prevedea: a) 
retragerea armamentului greu la 15 kilometri de fiecare parte a liniei de contact, creându-se astfel 
o zonă-tampon de 30 kilometri lățime; b) interzicerea operațiilor ofensive; c) interzicerea 
zborurilor aeronavelor de luptă deasupra zonei de securitate; d) retragerea tuturor mercenarilor 
străini din zona de conflict; e) crearea unei misiuni OSCE, care să monitorizeze implementarea 
Protocolului. Şi de această dată, prevederile documentului au fost încălcate prin reluarea luptelor 
pe aeroportul din Doneţk. 

Eşecul complet al protocolului de încetare a focului şi al memorandumului subsidiar au 
fost confirmate la începutul anului 2015, când forţele ucrainene au recunoscut pierderea 
controlului asupra aeroportului din Doneţk. Ulterior, un nou acord de încetare a focului a fost 


negociat între Ucraina, Rusia şi Franţa, sub supravegherea OSCE. Rezultatul a constat într-un 


!' Protocol on the results of the Trilateral Contact Group (Minsk, 05/09/2014), URL: http://mfa.gov.ua/en/news- 
feeds/foreign-offices-news/27596-protocolon-the-results-of-consultations-of-the-trilateral-contact-group-minsk- 
05092014, accesat la 30 septembrie 2015. 


nou protocol, cunoscut sub numele de „Minsk II”, ce nu a dus la încetarea completă a 
conflictului. În ciuda semnării, în februarie 2015, a celui de-al doilea acord de încetare a focului 
la Minsk mediul de securitate al Ucrainei rămâne încă puternic marcat de instabilitate, cu 
multiple provocări în plan militar, politic, social şi economic. Acordul Minsk II prevedea, printre 
altele, încetarea focului în estul Ucrainei începând cu 15 februarie, retragerea armamentului greu, 
crearea unei zone demilitarizate, de-a lungul liniei de front care era în vigoare în septembrie. 
OSCE era însărcinată cu monitorizarea acestei zone, cu o întindere cuprinsă între 50 şi 150 de 
kilometri, în funcție de raza de acţiune a armelor. Retragerea urma să se încheie la 1 martie. 
Kievul şi rebelii urmau să negocieze termenii viitoarelor alegeri locale în zonele rebele, ceea ce 
era menit să îi readucă în cadrul legal al Ucrainei. Conform acordului, Kievul trebuia să adopte o 
legislație privind autoguvernarea care să fie acceptabilă pentru republicile autoproclamate. 
Kievul va relua legăturile economice, plățile sociale şi serviciile bancare în zonele separatiste, 
întrerupte anterior ca răspuns la alegerile organizate în republicile autoproclamate. Această 
prevedere este subiectul unor negocieri ulterioare. De asemenea, conform prevederilor acestui 
acord, după organizarea alegerilor locale în regiunile Doneţk şi Lugansk, Kievul urma să 
reinstaureze controlul asupra granițelor lor cu Rusia. Toate trupele străine, armamentul greu şi 
mercenarii urmau să fie retraşi din Ucraina, iar grupările armate ilegale dezarmate, dar 
autoritățile locale din Doneţk şi Lugansk vor putea avea unități de militie legale. Kievul va 
implementa o reformă constituțională cuprinzătoare până la sfârşitul anului, care va descentraliza 
sistemul politic ucrainean şi va oferi privilegii regiunilor Doneţk şi Lugansk. Privilegiile includ 
autodeterminare în privința limbii, libertatea de a numi procurori şi judecători şi stabilirea unor 
relații economice cu Rusia. 

Ciocnirile violente sporadice, dar constante, dintre părţi riscau să circumscrie acordului 
Minsk II aceeaşi soartă pe care a avut-o şi acordul Minsk I, adică colapsul în urma nerespectării 
prevederilor sale de către ambele părți. În contextul acestor ciocniri violente între separatiştii 
proruşi şi trupele ucrainene, în care au fost utilizate artileria şi alte arme, iar civili, soldaţi 
ucraineni şi separatişti, au fost ucişi, ambele părţi s-au acuzat reciproc de încălcarea acordului de 
pace. 

La 1 septembrie 2015, Kievul şi separatiştii au convenit din nou să depună eforturi pentru 
încetarea focului, într-o încercare de a da un nou stimul respectării acordului Minsk II. Până la 
această data, peste 6.500 de persoane au fost ucise de la izbucnirea conflictului în estul Ucrainei, 
în aprilie anul trecut, după ce Rusia a anexat Crimeea ca răspuns la răsturnarea preşedintelui pro- 
Moscova prin protestele de stradă din Kiev. 

Deşi iniţiativa a fost una oportună şi a început să producă efecte, acesta nu a adus 


încetarea imediată şi definitivă a ostilităților. Spre exemplu, la 27 octombrie 2015, un soldat 


ucrainean a fost ucis într-o încălcare a acordului de încetare a focului, într-un atac rebel comis în 
apropiere de ruinele aeroportului din Doneţk, unde tirurile au fost reluate pe 26 octombrie. 
Aeroportul din Doneţk, capitala regiunii separatiste cu acelaşi nume, a fost timp de mai multe 
luni teatrul unor violente lupte între armata ucraineană şi separatiştii proruşi înainte de a trece în 
ianuarie sub controlul rebelilor. 

Uciderea militarului ucrainean în lupte, primul caz de la mijlocul lunii octombrie, relevă 
fragilitatea noului armistițiu instaurat în septembrie în conflictul ce a făcut peste 8.000 de morti 
în cele 18 luni de confruntări, notează agenția menţionată. Separatiştii susțineau că forțele 
ucrainene au lansat un atac asupra aeroportului, Kievul însă negând aceste acuzaţii. Pe de altă 
parte, reînnoirea angajamentului de încetare a ostilităților a rezultat şi în începerea procesului de 
retragere a armamentelor conform prevederilor Acordului Minsk II. Totuşi, riscul de reluare a 
confruntărilor în mod sporadic rămâne ridicat pe parcursul acestui proces. 

La 10 octombrie, presa internațională relata că Ucraina a anunţat începerea retragerii 
tunurilor sale de calibru sub 100 de mm de la linia frontului în estul rebel prorus separatist. 
Această retragere de armament a durat două zile în regiunea Lugansk, unul din cele două teritorii 
ucrainene controlate partial de separatişti, unde tancuri au fost deja retrase. Odată terminată 
această operațiune de către cele două tabere şi rezultatele ei confirmate de observatori ai 
Organizaţiei pentru Securitate şi Cooperare în Europa (OSCE), ucrainenii vor începe să-şi 
retragă mortierele, a treia şi finala etapă a retragerii armelor de calibru sub 100 mm la Lugansk. 
În pofida acestui progres în procesul de pace şi instaurarea unui armistițiu respectat aproape 
total, între 6.000 şi 9.000 de soldaţi ruşi rămân în această zonă de conflict, afirma seful 
Serviciului de Securitate al Ucrainei, Vasil Griscinaak. 

Potrivit lui, circa 50.000 de alti militari ruşi stationeazá în apropiere de frontiera 
ucraineană. Ucraina şi Occidentul acuză Rusia că livrează arme rebelilor şi că şi-a desfăşurat 
trupele în estul separatist, ceea ce Moscova dezminte vehement. Preşedintele ucrainean Petro 
Poroşenko a subliniat totuşi, într-un discurs la Kiev, că oprirea cvasitotală a luptelor în est nu 
înseamnă încă sfârşitul definitiv al ostilităţilor. În acest context, P. Poroşenko avertiza, pe 17 
octombrie 2015, că războiul nu s-a terminat încă, ba mai mult, sfârşitul acestuia este încă 
departe. 

La 20 octombrie, presa anunţa că trupele ucrainene şi separatiste îşi retrăgeau tancurile şi 
armamentul uşor din jurul Debaltseve, o mică intersecţie feroviară şi scena a multe lupte în 
cursul anului 2015. Acest proces a fost continuat, rebelii retrăgându-şi în zilele următoare 
tancurile de lângă Novoazovsk, oraş pe care îl controlează, situat pe malul Marii Azov şi situat în 
apropiere de portul strategic Mariupol, ultimul mare oraş din zona de conflict aflat sub controlul 


guvernului de la Kiev. 


Un alt aspect ce a marcat mediul intern al Ucrainei în cursul lunii octombrie este legat de 
întâlnirea, la Paris, a liderilor Rusiei, Ucrainei, Franţei şi Germaniei. La 2 octombrie, Vladimir 
Putin, Petro Poroşenko, Francois Hollande şi Angela Merkel au ajuns la un consens în ceea ce 
priveşte organizarea alegerilor din Ucraina, inclusiv în regiunile separatiste, care ar urma să aibă 
loc la începutul anului 2016. În consecință, pe 6 octombrie 2015, separatiştii anunțau că alegerile 
vor fi amânate până pe 21 februarie 2016. 

Totuşi, la 26 octombrie 2015, au avut loc alegeri anticipate pentru Rada Supremă, însă 
scrutinul pentru alegerea primarilor şi a consiliilor locale nu a avut loc în teritoriile din estul 
focului, autoritățile ucrainene au decis din motive de securitate să nu organizeze alegeri în 122 
de localități pe care le controlează de-a lungul liniei frontului. Aliații fostului preşedinte 
prorus Viktor Ianukovici, înlăturat de la putere în februarie 2014 după trei luni de manifestații 
proeuropene reprimate violent, sunt bine plasați în sondajele de opinie pentru a câştiga scrutinul 
în zonele industriale Harkov şi Dniepropetrovsk, dar şi la Odesa, port la Marea Neagră. 

Liderii de la Kiev promiteau că alegerile locale vor avea loc după realizarea reformei 
descentralizării, care prevede comasarea mai multor localități, dispariția unor regiuni, crearea 
unor comunităţi teritoriale şi remanieri administrative respective. Reforma a întârziat şi, în acest 
context, discursurile reformatorilor de la Kiev tintesc anul 2017, anul finalizării descentralizárii, 
care va fi şi un an electoral, pentru că va fi necesară organizarea unor alegeri locale anticipate. 
Noile consilii locale vor trebui să funcționeze. Deci, avem de a face în 2015 cu alegeri locale 
pentru instituţii politice temporare, care vor mai exista vreo 2-3 ani. 

Peste 1.500 de observatori internaționali au monitorizat desfăşurarea procesului de 
votare. Conform unui recent sondaj de opinie, 71% dintre ucraineni dezaprobă acţiunile lui 
Poroşenko, ales preşedinte în urmă cu mai puţin de doi ani încă din primul tur de scrutin, cu 
54,7% din voturi. Analiştii politici de la Kiev estimează că aceste alegeri vor fi urmate de o 
remaniere guvernamentală. 

Partidul premierului Arseni laţeniuk, membru important al coaliției guvernamentale 
alături de Blocul Poroşenko şi de partidul Batkivscina, este creditat cu mai puţin de 2% din 
intenţiile de vot şi în acest context nu participă la aceste alegeri. 

Opoziția prorusá, dar si Batkivscina, formațiunea fostului premier Iulia. Timoşenko, 
mizează pe deceptia ucrainenilor afectaţi masiv de criza economică şi expuşi majorărilor fiscale 
impuse de creditorii internaţionali. 

Pentru puterea de la Kiev, cea mai mare ameninţare la aceste alegeri vine din regiunile 
rusofone din sud-estul țării, din partea Blocului de Opozitie, succesorul Partidului Regiunilor al 


lui Viktor lanukovici. 


La Odesa, lupta electorală se dă între primarul în exerciţiu, Ghenadi Truhanov, care a fost 
susținut de proruşi, şi Saşa Borovik, un german de origine ucraineană, licenţiat al Universităţii 
Harvard şi fost jurist la Microsoft, care a obținut recent cetăţenia ucraineană. Borovik este 
sprijinit de preşedintele Poroşenko si de guvernatorul regiunii Odesa, fostul preşedinte georgian 
Mihail Saakasvili. 

Rezultatele preliminare au relevat că partidul lui P. Poroşenko îşi menţine o poziţie 
puternică în partea de vest şi centrală a ţării, în timp ce partidele din blocul de opoziţie au obținut 
rezultate bune în sud şi est. Dincolo de semnificaţiile pozitive ale reluării procesului democratic 
în acest stat, aceste rezultate preliminare relevă tendinţa de divizare a ţării, cu impact notabil 
asupra securității acestui stat. 

Deşi organizarea alegerilor într-un mediu plin de provocări din punct de vedere politic, 
economic, umanitar şi de securitate poate fi considerat un pas important către consolidarea 
guvernării democratice a ţării, statutul peninsulei Crimeea şi al regiunilor din estul Ucrainei, au 
făcut ca 5 milioane de cetăţeni ucraineni să nu îşi poată exercita acest drept. Alegerile nu au 
putut avea loc, din motive de securitate, în anumite regiuni controlate de guvern din Doneţk şi 
Lugansk, dar şi în oraşe precum Mariupol, Krasnoarmiisk şi Svatove. 

Relaţiile dintre Kiev şi Moscova par, la o primă vedere, a ieşi din sfera confruntării 
directe, violente, a ostilităților, însă, rămân puternic tensionate. Unul dintre punctele centrale a 
agendei comune a celor două state este constituit de datoria de 3 miliarde de euro a Kievului 
către Moscova. Ucraina a solicitat o reeşalonare a acesteia, dar liderii de la Kremlin au vădit o 
atitudine reticentă în acest sens. O întâlnire în liderii ruşi şi ucraineni, la 9 octombrie, asupra 
acestei probleme s-a terminat cu eşecul celor două părți în a cădea de acord asupra modului de 
rambursare a datoriei Ucrainei, scadentă în decembrie 2016. În condiţiile în care Federaţia Rusă 
se confruntă ea însăşi cu probleme economice serioase, este posibil să facă presiuni pentru 
rambursarea datoriei la data scadentă. Aceasta nu ar face decât să pună şi mai multă presiune pe 
economia Ucrainei, puternic destabilizată de luptele derulate pe teritoriul său. 

La finele lunii octombrie, Fondul Monetar Internaţional a cerut Rusiei şi Ucrainei să 
discute restructurarea datoriei Kievului, de trei miliarde de dolari, dar instituţia financiară discuta 
adoptarea unor reforme care ar putea permite continuarea sprijinului pentru Ucraina chiar dacă 
tara rămâne în urma cu plata obligatiunilor. În luna august a acestui an, Ucraina si un grup al 
principalilor săi creditori au ajuns la un acord de principiu pentru restructurarea unor obligaţiuni 
în valoare de 15 miliarde de dolari. Acordul prevede ştergerea cu 20% a valorii obligatiunilor 
ucrainene, precum şi extinderea maturității obligatiunilor guvernamentale cu patru ani, până în 


2027. 

Rusia a refuzat să participe la negocierile privind restructurarea datoriei Ucrainei, 
argumentând că eurobondurile ucrainene de trei miliarde de dolari ar trebui clasificate ca datorii 
oficiale interguvernamentale. Fondul Monetar Internaţional încurajează ambele părți să se 
angajeze în discuţii constructive privind restructurarea acestor bonduri, pentru a promova 
finanțarea necesară programului sprijinit de Fondul Monetar Internaţional ăi pentru a ajuta la 
restabilirea sustenabilitátii datoriei. De asemenea, Fondul Monetar International ar putea revizui 
prevederile care interzic instituției financiare să acorde împrumuturi unei țări care rămâne în 
urmă cu plata obligatiunilor. 

Ucraina a obținut un plan de ajutor de 40 de miliarde de dolari pe patru ani din partea 
aliaților sái occidentali, în frunte cu Fondul Monetar International, însă acest sprijin include un 
efort de 15 miliarde de dolari care trebuie acceptat de creditorii privați ai Kievului. 

În cadrul Organizaţiei Mondiale a Comerţului, Ucraina a deschis un caz împotriva 
Federaţiei Ruse cu privire la restricțiile impuse, fără justificare, importurilor de echipamente 
feroviare la finele anului 2013. De asemenea, autorităţile de la Kiev au decis să închidă spaţiul 
aerian pentru companiile de profil din Federaţia Rusă. Măsura este o reacţie la decizia 
autorităților omoloage de la Moscova de a limita zborurile ucrainene, fără a oferi o explicație în 
acest sens. 

Totodată, notabilă este şi reluarea furnizării de gaz natural de către Gazprom către 
Ucraina la 12 octombrie 2015, după ce Kiev a făcut o plată în avans către companie în valoare de 
234 milioane de dolari. Acordul, mediat şi de această dată de către UE, prevede continuarea 
furnizării de gaz natural până în martie 2016. Separat, compania ucraineană de stat Naftogaz a 
informat că în luna octombrie intenționează să cumpere două miliarde de metri cubi de gaze 
naturale din Rusia adăugând că a transferat în avans banii pentru aceasta cantitate către 
Gazprom. În luna iulie a acestui an, Gazprom a oprit livrările de gaze naturale spre Ucraina după 
ce Kievul nu a putut sa plătească în avans fondurile necesare pentru achiziţiile de gaze. În 
septembrie 2015, după mai multe luni de negocieri, cele două părți au ajuns la o soluţie de 
compromis cu privire la aşa-numitul pachet de iarnă care să permită aprovizionarea cu gaze 
naturale ruseşti a Ucrainei, în perioada octombrie-martie. 

În cursul anului 2014, un astfel de „pachet de iarnă”, încheiat în octombrie 2014 printr-o 
mediere europeană, a permis Ucrainei să depăşească iarna fără probleme majore, după ce 
anterior Moscova a tăiat în mod provizoriu gazul pentru Kiev, pe fondul conflictului separatist 
din estul Ucrainei. 

Situaţia umanitară pe teritoriul Ucrainei rămâne una dificilă, cu tendinţe de agravare, in 


special în regiunile separatiste, unde liderii acestora au interzis, în cursul lunii octombrie, în 

Doneţk, acțiunea grupurilor de medici (Medici fără Frontiere) şi a agențiilor ONU, după ce, cu o 
lună înainte, aceleaşi măsuri au fost adoptate şi în cazul Lugansk. 

De asemenea, Federația Rusă este una dintre destinațiile pentru care optează o mare parte 
dintre refugiații ucraineni. Conform, Agenției pentru Refugiati a ONU (UNCHR), până la 
mijlocul lunii septembrie 2015, aproximativ 172.000 de ucraineni au aplicat pentru azil în statele 
învecinate Ucrainei, din care peste 168.000 pentru azil în Federaţia Rusă. Alti 149.000 de 
ucraineni au aplicat pentru alte forme de şedere în statul rus. Prezenţa unui număr considerabil 
de refugiați pe teritoriul său, poate constitui, pe termen lung, un posibil pretext de continuare a 
implicării Kremlinului în Donbass. Relocarea lor ar echivala cu creşterea presiunilor economice 
asupra republicilor separatiste care, în plus, au de rezolvat şi problema reparațiilor post-conflict, 
ale căror costuri depăşesc capacitatea financiară de care dispun. 

Criza ucraineană continuă să constituie un factor destabilizator la nivel regional, nu doar 
prin precaritatea securității proprii şi prin tendința de înghețare a conflictului din est, ci şi prin 
ecourile pe care le are în cazul celorlalte republici separatiste din Zona Extinsă a Mării Negre. 
Spre exemplu, liderul Osetiei de Sud a propus recent organizarea unui referendum pentru alipirea 
la Federaţia Rusă, ceea ce are potenţialul de a destabiliza din nou Georgia. 

O altă tendinţă în ceea ce priveşte derularea crizei ucrainene constă în atitudinea puterilor 
exterioare. Dezbaterile si luárile de poziţie în acest caz sunt, în ultima perioadă, concentrate cu 
precădere asupra implementării Acordului Minsk II, asupra eforturilor de a pune în operă 
încetarea ostilităţilor şi retragerea armamentelor de pe linia de contact. Problema anexării ilegale 
a Crimeii pare a fi trecut într-un con de umbră, ceea ce relevă existenţa unei tendinţe de 
acceptare tacită a acestei acţiuni de către comunitatea internațională. Pe de altă parte, această 
tendință poate fi interpretată şi în lumina necesității de concentrare a energiei şi eforturilor pentru 
aplanarea altor crize cu un caracter mult mai acut, urmând ca această problemă să fie reaşezată 
pe masa negocierilor într-o perioadă ulterioară. Printre crizele cu un grad crescut de prioritate, la 
acest moment, am putea enumera ciocnirile violente sporadice din estul statului ucrainean (a 
căror reescaladare majoră ar echivala cu un dezastru pentru Ucraina), gestionarea crizei siriene 
sau a valului de imigranți în Europa. 

În condiţiile în care Federaţia Rusă este implicată puternic în Siria, este posibil ca, în 
cazul Ucrainei, în perioada imediat următoare, să fie predispusă mai degrabă către calmarea 
ostilităților, ceea ce nu echivalează însă cu dispariţia riscului unei noi escaladări. Procesul de 
retragere a trupelor de pe linia de contact, procesul de descentralizare şi de reluare a guvernării 
democratice, situația economică precară, problemele în plan umanitar, numărul considerabil de 
refugiați ucraineni pe teritoriul Rusiei constituie factori care pot crea un teren propice pentru 


materializarea unui astfel de scenariu. 

Tendinţa de calmare a ostilităților este confirmată şi de analiza publicată de Samuel 
Ramani, într-un articol din Washington Post. Conform spuselor acestuia, Rusia are nevoie să ţină 
de teritoriul pe care l-a anexat în Donbas, pentru a asigura viabilitatea republicilor sale marionetă 
- Donețk şi Luhansk. Trei factori sugerează pentru autorul citat că angajamentul lui Putin de a 
menţine controlul asupra teritoriilor din estul Ucrainei este mai slab decât o arată retorica 
regimului sau. 

Primul ar fi acela că vorbitorilor de rusă din Donbas nu le place ocupaţia. Prezenţa 
militară a Moscovei şi ocuparea teritoriului din estul Ucrainei este mult mai puţin populară în 
rândul ucrainenilor vorbitori de limba rusă decât a prezis Vladimir Putin în anul 2014. Potrivit 
sursei citate, Kremlinul va avea dificultăţi în a controla Donbas pe termen lung, din cauză că 
imperialismul rus nu este popular în aceasta regiune. Putin nu s-a aşteptat la rezistenţa în masă 
din partea vorbitorilor de limbă rusă din estul Ucrainei, însă asta a obținut. 

Washington Post citează un sondaj din luna mai 2014, care arată că doar 19% din 
cetățenii oraşului Harkov susțin ocupația rusă. Acelaşi sondaj arată că, în Odesa, oraş în care 
rusofilii sunt majoritari, Putin a înregistrat o susţinere de doar 14%. Spre deosebire, fostul 
preşedinte georgian şi actual guvernator al Odesei, Mihail Saakasvili, cunoscut adversar al 
Kremlinului, este foarte popular în aceasta parte a Ucrainei. 

Al doilea este faptul că liderul de la Kremlin nu poate controla daca operaţiunile militare 
ale Rusiei pot duce la păstrarea regiunii Donbas. Guvernul ucrainean are mai multa putere decât 
obişnuia sa aibă în acest conflict, până acum, şi ar putea să-şi folosească influenţa pentru a-l 
obliga pe Putin să dea înapoi în Donbas mai repede decât era de aşteptat. 

De altfel, pârghiile pe care le are guvernul ucrainean ar putea face ca Putin să opteze 
pentru o retragere, mai degrabă decât sa riste o escaladare militară posibil dezastruoasă. În plus, 
dacă statul ucrainean s-ar putea întări din punct de vedere economic, prin relații mai strânse cu 
Uniunea Europeană şi cu China, ar putea în continuare să influențeze evenimentele din regiune. 
De asemenea, dacă guvernul ucrainean s-ar putea înțelege cu oligarhii regionali, învățând din 
proasta comunicare cu Rinat Ahmetov, din Donetk, Kievul ar putea sa ţină piept agresiunii ruse 
dintr-o poziţie de putere sporită. 

Al treilea este faptul că Vladimir Putin îşi doreşte un conflict înghețat. Costá mai puțin 
decât un război şi amenință mai mult. Există dovezi convingătoare în opinia autorului că scopul 
pe termen lung al preşedintelui rus este să creeze un „conflict înghețat” în Donbas, un scenariu în 
care luptele sunt suspendate, însă tensiunile etnice rămân şi se pot reaprinde oricând. De la 
dizolvarea Uniunii Sovietice, Rusia a avut un model special comun privind intervenţiile militare 


în fostele republici sovietice - conflictele înghețate, care ar funcționa bine în Ucraina. 

În plus, retragerea din teritoriile din Donbas ar uşura Rusia de costurile ocupaţiei, mai scrie 
editorialistul Washington Post. 

Deşi este încă un conflict „fierbinte”, aflat în fazele de deescaladare, confruntarea dintre 
autoritățile de la Kiev şi rebelii din regiunea Donbass prezintă multe caracteristici similare 
celorlalte conflicte înghețate din regiune: au aparență etnică, au valență geopolitică şi 
geoeconomică, presupun implicarea Federaţiei Ruse de partea separatiştilor, au rezultat în 
crearea de entități politice care aspiră către autonomie şi independență faţă de autorităţile 
centrale ale statului pe teritoriul căreia fiinteazá. Mai mult, consecinţele în ceea ce priveşte 
viitoarea traiectorie a politicii externe conduse de la Kiev se prefigurează a fi similare cu cele din 
cazul celorlalte state pe al căror teritoriu au loc conflicte înghețate — menţinerea instabilității, 
stagnare în plan economic şi blocaj în dezvoltarea unor instituții viabile, imposibilitate de 
implementare a reformelor necesare integrării în structurile euroatlantice de securitate. La toate 
acestea se adaugă ritmul lent cu care se fac progrese în planul negocierilor acordurilor de 
încetare a focului, concomitent cu eşecul părților de a le respecta. 

Tiparul reacției Federaţiei Ruse este similar conflictelor înghețate izbucnite anterior, 
acestea fiind determinate de încercările repetate ale Kievului de a consolida parteneriatele cu 
actorii occidentali. Astfel de reacții au fost materializate în sistări ale furnizării de gaz natural, în 
presiuni economice (spre exemplu, în contextul finalizării negocierilor cu UE pentru AA) etc. 
Anexarea Peninsulei Crimeea este o excepţie de la modul de acţiune al Moscovei în acest spaţiu, 
însă contextul în care a izbucnit războiul din estul Ucrainei, precum şi evoluţia sa ulterioară se 


mulează specificului războaielor înghețate din ZEMN. 

Capitolul 3 


MIGRATIA INTERNAȚIONALĂ 
Alexandra SARCINSCHI 


1. La nivel regional 

Fenomenul migraţiei, în ansamblul său şi raportat la anul anterior, nu a înregistrat 
modificări substanțiale în prima jumătate a lui 2015 şi nici în lunile ce au urmat, însă, pe 
componenta sa de migraţie mixtă, a fost înregistrată o transformare a valurilor de migrație 
ilegală, corelată ideii de criză a refugiaților, sub două aspecte principale: 

- modalitatea de desfăşurare a valurilor; 
- numărul şi compoziţia populației. 

În ceea ce priveşte modalitatea de desfăşurare a acestor valuri de migraţie ilegală, în 
special sub titulatura de refugiaţi, se remarcă implicarea din ce în ce mai pregnantă a grupărilor 
de crimă organizată şi schimbarea mijloacelor de transport de la rutele aeriene sau cele 
maritime cu ambarcaţiuni maritime de mică anvergură, la rute maritime, în care sunt folosite 
vase tip cargo, continuate cu rute terestre (tip convoi). 

În ceea ce priveşte numărul şi compoziţia populaţiei, numărul populaţiei de refugiaţi este 
în creştere la nivel global în ultimii cinci ani, însă cu diferenţe regionale: creştere accentuată 
pentru Europa Occidentală şi cifre relativ constante pentru restul lumii. De asemenea, dacă la 
nivelul populaţiei globale de refugiați, compoziția pe vârste este de 41% copii, iar pe sexe de 
peste 50% femei, la nivelul Europei, situaţia este cu totul diferită, în ultimii doi ani compoziţia 
fiind de 15% copii si 11% femei"". Se observă, aşadar, o creştere substanțială a populaţiei 
masculine adulte de refugiaţi în ţările Europei Occidentale. 

Migraţia în Uniunea Europeană constituie o problemă complexă, deoarece, pe de o parte, 
se manifestă fluxuri de migrație deosebit de consistente între țările membre UE, iar pe de altă 
parte, există un important flux de imigranți dinspre țările non-UE. Aceasta se traduce prin 
identificarea a două culoare de migraţie: de la Nord la Nord şi de la Sud la Nord, unde Nord şi 
Sud nu sunt definite în termeni geografici, ci de dezvoltare. După cum arată şi figura de mai Jos, 
criza economico-financiară declanşată în anul 2007 a produs o scădere rapidă a ratei brute a 
migrației nete ce, însă, în anul 2013 a urcat din nou la valori comparabile celor din anii 2002- 


2006. 


" Cifrele sunt preluate din informările zilnice publicate online de către UNHCR (URL: http://www.unhcr.org). 

Figura nr. 1: Rata brută a migraţiei nete (la 1.000 de locuitori) în perioada 1990-2013" 


Pe timpul unei crize economice, migrantii constituie unul dintre cele mai afectate grupuri 
sociale. Problemele cu care acestia se pot confrunta in mod curent si care se pot acutiza in 
aceastá perioadá sunt diverse: de la tratament discriminatoriu la locul de muncá si pierderea 
acestuia in tara de destinaţie, la şomaj în tara de origine în cazul celor care încă nu au emigrat, 
deşi au această intenție, sau al celor care s-au întors (migraţie de revenire). Din acest punct de 
vedere, ultimii ani au adus în prim-plan apelurile oficiale şi neoficiale pentru restricționarea 
accesului imigranților în țările de destinaţie bazate pe prejudecata conform căreia aceştia ocupă 
locurile de muncă ale cetăţenilor ţării respective şi concurează „ilegal” pentru beneficiile sociale, 
chiar acceptând locuri de muncă slab remunerate. Reacțiile decidentilor politici confruntati cu 
această situație sunt diverse: de la declarații cu puternică amprenta naționalistă, la întărirea 
controlului la graniţe sau, în alte cazuri complet diferite, de la implementarea unor politici de 
atragere a imigranților, la integrarea acestora în societate. 

În actualul context geo-economic, Uniunea Europeană a atras până la sfârşitul anului 
2014 cetăţeni din afara sa, în special din China (inclusiv Hong Kong), India, Maroc, Pakistan, 
SUA, Federaţia Rusă, Ucraina, Nigeria, Australia, Brazilia, Albania, Filipine, Turcia, 
Bangladesh si Afganistan’. Totuşi, numărul rezidentilor europeni non-UE reprezintă mai mult 


de o treime din numărul total al rezidentilor non-UE, după cum arată următoarea figură: 


B EUROSTAT 2015, URL: http://epp.eurostat.ec.europa.eu/tgm/table.do?tab=table&init= | &plugin-0&language- 
en&pcode-tsdde230. 

^ Conform Immigration in the EU (EU, 2014) petru anul 2012 si EU-27, URL: http://ec.europa.eu/dgs/home- 
affairs/e-library/docs/infographics/ immigration/migration-in-eu-infographic en.pdf. 

Figura nr. 2: Originea persoanelor de naţionalitate non-UE rezidente în Uniune 


Asociaţia Psihologilor Americani identifică principalii factori care determină tiparele de 
migraţie: reunirea familiei, căutarea unui loc de muncă şi refugiul umanitar!€. În opinia noastră, 
toti aceşti factori includ o singură motivație, anume dorința creşterii nivelului de trai fie cá 
vizează familia, locul de muncă, refugiul în fata violenţei, a războiului sau a catastrofelor 
ecologice. În cazul UE, există şi migraţia pentru educaţie ce începe să se manifeste din ce în ce 
mai pregnant şi la nivel internațional, nu doar intern, anume dinspre mediul rural spre cel urban. 
Aceste asertiuni sunt susținute de datele publicate de Comisia Europeană: în anul 2012, 
aproximativ un sfert din numărul total al permiselor de rezidență eliberate către cetăţeni non-EU 
au avut la bază scopuri educaţionale (22%), celelalte fiind repartizate pe următoarele categorii de 
motive: reunirea familiei (32%), muncă (23%) şi altele (2396)"". Trebuie subliniat faptul că 
aceste statistici nu includ migrația ilegală ce, evident, este dificil de înregistrat. Conform 
statisticilor oferite în anul 2014 de către Comisia Europeană care evidenţiază faptul că, în anul 
2009, numărul migrantilor ilegali din UE era de aproximativ 570.000 de persoane (cu 7% mai 
puţin decât în anul anterior) "°. 

În ultimul an, însă, situaţia s-a schimbat dramatic. Migraţia ilegală către Europa, în 


special ţările Uniunii Europene, conform FRONTEX, se desfăşoară pe opt rute (estică, Balcanii 


$ European Commission, EUROSTAT 2014, URL: 
http://epp.eurostat.ec.europa.eu/tgm/table.do?tab-table&init-1 &plugin-0&language- en&pcode-tsdde230. 

1^ Report of the APA Presidential Task Force on Immigration, Crossroads. The Psychology of Immigration in the 
New Century, American Psychological Association, 2012, URL: http://www.apa.org/topics/immigration/executive- 
summary.pdf. 

17 Conform Immigration in the EU (EU, 2014) pentru anul 2012 si EU-27. 

'5 European Commission, Irregular Immigration, URL:  http://ec.europa.eu/dgs/home-affairs/what-we- 
do/policies/immigration/ irregular-immigration/index_en.htm. 

de Vest, est-mediteraneană, circulară Albania-Grecia, Apulia şi Calabria, central-mediteraneană, 
vest-mediteraneană, vest-africană), dintre care cea mai populată este cea est-mediteraneană pe 
care, în perioada ianuarie-septembrie 2015, au fost înregistrați 359.171 imigranţi provenind în 
special din Siria (248.810 persoane) şi Afganistan (66.765 persoane). În ansamblu, conform 
aceleiaşi surse, în primele nouă luni ale anului, in UE au intrat peste 710.000 migranti ilegali 


(figura nr. 3). 

Figura nr. 3: Rutele imigrației ilegale în UE (ianuarie-septembrie 2015), 
conform statisticilor publicate de FRONTEX” 


Dată fiind această situație, planul de acțiune pentru imigrație şi azil prezentat de Comisia 
Europeană în trimestru II al anului prevede cote obligatorii pentru asigurarea unei distribuții 
echitabile a refugiaților în cazul declanşării unor crize. Aceasta implică transfer al solicitantilor 
de azil între statele membre în funcție de PIB, numărul populației, rata şomajului şi de numărul 


"TD" E ; - . HR" a " 2 
de refugiaţi deja instalaţi pe teritoriul unei ţări, conform următoarelor procente de repartizare”: 


? FRONTEX, Migratory routes map, 2015, URL: http://frontex.europa.eu/trends-and-routes/migratory-routes-map. 
2 European Commission, Communication from the Commission to the European Parliament, the Council, the 
European Economic and Social Committee and the Committee of the Regions a European Agenda on Migration, 
2015, URL:  http:;//ec.europa.eu/dgs/home-affairs/what-we-do/policies/european-agenda-migration/background- 
information/docs/communication on the european agenda on migration en.pdf. 

Flux migratoriu excepțional pentru relocare 
În cazul refugiaților pentru care UNHCR a (transferul persoanelor care au cerut sau 
solicitat UE găzduire beneficiază de o protecţie într-un stat al UE 
spre un alt stat) 

Ţară Procent Ţară Procent 
Austria 2,22% Austria 2,62% 
Belgia 2,4596 Belgia 2,91% 

Bulgaria 1,08% Bulgaria 1,25% 
Croaţia 1,58% Croaţia 1,73% 

Cipru 0,34% Cipru 0,39% 

Cehia 2,63% Cehia 2,98% 
Estonia 1,63% Estonia 1,76% 

Finlanda 1,46% Finlanda 1,72% 

Franţa 11,87% Franţa 14,17% 

Germania 15,43% Germania 18,42% 

Grecia 1,61% Grecia 1,90% 
Ungaria 1,53% Ungaria 1,79% 

Italia 9,94% Italia 11,84% 
Letonia 1,07% Letonia 1,21% 
Lituania 1,06% Lituania 1,16% 

Luxemburg 0,74% Luxemburg 0,85% 

Malta 0,60% Malta 0,69% 
Olanda 3,66% Olanda 4,35% 
Polonia 4,81% Polonia 5,64% 

Portugalia 3,52% Portugalia 3,89% 
România 3,29% România 3,75% 
Slovacia 1,60% Slovacia 1,78% 
Spania 7,15% Spania 1,15% 
Suedia 2,46% Suedia 9.10% 
Marea Britanie 11,54% Marea Britanie* z 
Irlanda* 1,36% Irlanda* - 
Danemarca* 1,73% Danemarca* - 
* Marea Britanie, Irlanda şi Danemarca beneficiază de opţiunea de retragere şi pot 
decide să nu participe la procesul de redistribuire. 


Distribuirea acestor persoane conform normelor europene, precum şi trecerea de către 
acestea a frontierelor ţărilor europene aflate pe drumul către țările preferate de destinație (în 
special Germania, al cărei sistem de securitate socială încuraja până de curând imigrația; 
începând cu luna octombrie 2015, guvernul german a adoptat un pachet legislativ ce prevede 
grăbirea examinării cererilor de azil, expulzarea facilă a celor respinşi şi reducerea ajutoarelor 
sociale pentru cei acceptați) au dat naştere unor tensiuni între ţările Uniunii ce constituie riscuri 
la adresa spaţiului comunitar, în special a zonei Schengen. 

Date fiind cele de mai sus, putem sintetiza următoarele oportunități şi provocări pentru 
țările afectate de acest fenomen, după cum urmează: 


e pentru țările de origine: 

- „brain drain", adică emigrarea specialiştilor către țări în care expertiza lor este 
remunerată mai avantajos, iar locurile de muncă oferă stabilitate şi oportunităţi de promovare şi 
dezvoltare profesională mai mari. În acest caz, în tara de destinaţie se înregistrează lipsa 
personalului specializat în domenii-cheie, precum sănătate, inginerie, informatică, arhitectură, 
cercetare ştiinţifică etc. 

- creşterea numărului emigranților atât pentru grupa de vârstă până în 18 ani, cât şi 
pentru grupa de vârstă 18-40 ani, corelat cu scăderea natalității, determină îmbătrânirea 
populației țării. Efectele acestei evoluţii ar putea fi: reducerea produsului intern brut potential, 
creşterea presiunii asupra bugetului de stat şi, în special, asupra sistemelor publice de sănătate şi 
pensii. Emigrarea masivă a populaţiei din grupa de vârstă 18-40 ani determină reducerea forței 
de muncă, ceea ce provoacă, pe termen scurt, probleme pe piaţa forței de muncă, traduse în 
scăderea productivităţii şi a veniturilor realizate la bugetul naţional, incapacitatea de a plăti 
pensiile de stat şi, în final, scăderea calităţii vieții cetățenilor; 

- creşterea numărului emigranților atât pentru grupa de vârstă până în 18 ani, cât şi 
pentru grupa de vârstă 18-40 ani, determină reducerea pe termen scurt, mediu şi lung a masei de 
recrutare/încorporare la nevoie unde este cazul; 

- emigrația pentru muncă a părinților determină modificări dramatice în ceea ce priveşte 
dezvoltarea psiho-emotionalá a copiilor rămaşi acasă (abandon şcolar, absenteism şcolar, 
consum de droguri, infractionalitate), alterează modelul familiei tradiționale şi perpetuează 
fenomenul migrației; 

- fluxurile masive de emigranți către anumite ţări determină formarea şi manifestarea 
comportamentelor etnocentriste, discriminatorii şi stereotipizate ale cetățenilor din ţara de 
destinație împotriva imigranţilor şi, corelat, țării de origine, ceea ce poate duce la conflicte 
diplomatice între respectivele ţări. Problemele sunt şi mai dificil de gestionat în situația in care 
imigranții sunt persoane cu antecedente penale sau care au activităţi criminale în țările de 
destinaţie. În acest caz, capitalul de imagine al ţării de origine la nivel internaţional va fi 
subminat, iar posibila reîntoarcere a emigranților expulzați va determina, ca şi în țările de 
destinaţie prin care aceştia au trecut initial, producerea unui val masiv de infractionalitate. 

e pentru țările de destinaţie: 

- imigranții înlocuiesc pe piața muncii absenţa forței de muncă, aducând beneficii de 
natură economică, deşi, în perioada de şomaj şi de adaptare la condițiilor socio-economice din 
tara de destinație, imigranții pot fi văzuţi de opinia publică drept o povară economică atât în ceea 
ce priveşte sistemul de securitate socială, cât şi cel al locuirii; 

- migrația de înlocuire, adică echilibrarea piramidei populației prin primire în ţară a unui 


anumit număr de imigranţi care să compenseze pierderile în cadrul respective categorii de vârstă, 

susținută de politici naționale adecvate, poate constitui răspunsul la nevoia de compensare a 
costurilor economice induse de îmbătrânirea populației; 

- în anumite zone, în care numărul imigranţilor este mare, se pot manifesta diferenţe 
notabile între populația rezidentă şi imigranți, fiind necesară intervenţia guvernului, prin politici 
şi strategii destinate sporirii gradului de toleranță multietnică, multiculturală, multireligioasă şi 
multilingvistică; 

- fluxurile masive de migraţie ilegală pot fi corelate criminalității organizate şi 
terorismului, reprezentând o provocare de securitate la adresa țării de destinaţie; 

- refugiații şi azilantii pot crea tulburări sociale în tara de destinaţie prin organizarea şi 
angajarea în mişcări de opoziţie la adresa guvernelor țărilor de origine; 

- fluxurile masive de refugiați pot produce daune mediului înconjurător prin construirea 
de tabere lipsite de infrastructura sanitară necesară; 

- potentiala creştere a ponderii imigrației ilegale în totalul imigrației extinde perioada 
de evaluare a ţării respective pentru integrarea în spațiul Schengen, acolo unde este cazul. 

e pentru țările de tranzit: 

- stabilirea migrantilor din categoria activă pe piața muncii în tara de tranzit sporeşte 
numărul celor care contribuie la economia țării, însă, în aceste cazuri, este preponderent vorba 
despre economia subterană, respectivele persoane fiind angajate „la negru”; 

- gestionarea deficitară a fluxurilor de migrație ce traversează tara de tranzit, corelat cu 
stabilirea unei anumite proporții a migrantilor în această ţară, poate produce creşterea în 
amploare a atitudinilor xenofobe în populația rezidentă; 

- migrantii ilegali pot fi afiliati unor grupări de crimă organizată/teroriste ce pot viza 
actional teritoriul țării de tranzit sau se pot folosi de alte organizaţii similare şi chiar de cetăţeni 
inocenți în realizarea scopurilor proprii. O slabă gestionare a acestor aspecte poate conduce la 
deteriorarea relaţiilor ţării de tranzit cu tárile-tintá ale grupărilor de crimă organizată/teroriste. 

Dintre provocările enunțate, actuala criză a refugiaților a determinat până la sfârşitul lunii 
octombrie 2015 următoarele: 

- relații tensionate în interiorul UE în special cu Ungaria, Austria, Republica Cehă şi 
Slovania (este readusă în atenţie retorica protecţiei şi consolidării granițelor între state care fac 
parte din spaţiul Schengen); 

- renunțarea la spațiul Schengen (Austria, Bulgaria, Croaţia, Germania, Grecia, Olanda, 
România, Slovenia, Suedia si Ungaria au declarat cá este posibil să îşi ia angajamentul să nu mai 


permită trecerea refugiaților la vecini fără coordonare prealabilă, deşi, anterior, Serbia, Bulgaria 

şi România au declarat că îşi vor închide granițele în fata migrantilor dacă Germania va face 
acelaşi lucru?'); 

- „dezintegrarea Europei” (expresie folosită de Înaltul Reprezentant pentru afaceri 
externe şi politică de securitate al UE, Federica Mogherini), ca urmare a formulării unor 
răspunsuri exclusiv naţionale ceea ce va determina agravarea crizei; 

- diferende notabile între populația rezidentă şi imigranți, fiind necesară intervenția 
guvernului, prin politici şi strategii destinate sporirii gradului de toleranță multietnică, 
multiculturală, multireligioasă şi multilingvistică; 

- tulburări sociale în ţara de destinație prin organizarea şi angajarea în mişcări de 
opoziţie; 

- corelarea fluxurilor de migrație ilegală cu crima organizată şi terorismul şi, prin 
aceasta, sporirea riscului de atac terorist în țările vizate de valurile de migranti; 

- fluxurile masive de refugiați pot produce daune mediului înconjurător prin construirea 


de tabere lipsite de infrastructura sanitară necesară. 


2. La nivel naţional: România 

În cazul României, se poate afirma că este atât țară de origine, cât si de destinaţie si 
tranzit pentru migranti, dintre care prima este preponderentă. În acest sens, statisticile arată o 
evoluţie a ratei brute a migraţiei nete influenţată de fluctuațiile suferite de acest indicator in 
perioadele cu probleme economice accentuate ale populaţiei, de exemplu ultimii ani, ce sunt 


marcați de criza economico-financiară globală. 

Figura nr. 4: Evoluţia ratei brute a migraţiei nete în perioada 1990-2014 în România, 
conform statisticilor oficiale” 


” Date preluate din ştirile publicate de agenţia Agerpres în cursul lunii octombrie 2015. 

Criza refugiaților nu a afectat până acum tara noastră, însă poziția oficială susținută de 
reprezentanţii țării atât în fata organismelor ONU, cât şi a celor UE este structurată pe 
următoarele idei: 

- acest flux din ce in ce mai mare de migranti din Orientul Mijlociu şi Africa a 
determinat tárile europene sá depuná eforturi masive pentru a face fatá unui dezastru umanitar de 
proportii masive; 

- acest val migrationist reprezintă atât o criză umanitară, cât şi una a protejării graniţelor, 
a integrării şi chiar una financiară, acestea fiind direcțiile în care trebuie căutate soluţii; 

- asigurarea graniţelor exterioare ale României corespunde normelor europene; 

- se consideră că sursa cea mai importantă a valului de refugiaţi este Siria, iar soluția 
constă în realizarea păcii în această zonă de conflict (se consideră că implicarea Rusiei nu ajută 
la soluționarea crizei, ci complică situația). Punctul de vedere oficial al României este că singura 
cale de rezolvare a acestei probleme constă în organizarea de negocieri; 

- România este printre puţinele ţări care mai are personal la ambasada din Damasc şi, 
ținând cont de această situaţie, îşi poate asuma rolul de facilitator în discuţii care pot duce la 
pace în zonă.” 

De asemenea, România a aprobat la sfârşitul lunii septembrie 2015 Strategia naţională 
privind imigrația pentru perioada 2015-2018 ce este concentrată pe eforturile de gestionare a 
imigrației pe teritoriul national. Strategia enunță: „având în vedere poziționarea geografică a 
țării, România se află la confluenţa rutelor de migrație care au ca punct de pornire zona de sud a 
globului (ţările de pe continentul african), dar şi ţările din Asia şi Asia de Sud-Est. Totuşi, 
fluxurile migratorii care afectează teritoriul României au ca punct de pornire zone diferite pentru 
imigrația legală şi cea ilegală. Astfel, din analiza acestora, se poate concluziona că fluxurile de 
imigrație legală provin din state cu care tara noastră a dezvoltat şi continuă să dezvolte relații de 
cooperare şi care imigrează cu consecvență în România, indiferent de modificările aduse 
regimului de călătorie aplicabil.” Strategia identifică o serie de factori care pot influenţa 
imigrația şi azilul, printre care: menţinerea situaţiei conflictuale din Siria, reactivarea conflictului 
din Irak, menţinerea unei situaţii instabile în zonele limitrofe României (Ucraina, Transnistria), 


i PES + i ; + " reni. IS 
perpetuarea şi creşterea in intensitate a conflictului armat israeliano - palestinian” . 


? Sursa datelor: European Commission, Eurostat, Crude rate of net migration plus adjustment per 1000 inhabitants, 
URL: http://ec.europa.eu/eurostat/tgm/table.do?tab-table&init-1&language-en&pcode-tsdde230&plugin-1. 

? Sinteză a luárilor de poziţie si declaraţiilor oficialilor români la lucrările Adunării Generale a ONU si Consiliului 
European (octombrie 2015). 

?^ Strategia națională privind imigrația pentru perioada 2015-2018, 2015, p.l, URL: 
http://www.mai.gov.ro/documente/transparenta/Anexa%201%20Proiect%20HG%20strategie%20imigratie%20si1%2 
Oplan?620actiune.pdf. 

? Ibidem. 

Strategia cuprinde obiective strategice şi obiective specifice privind imigrația pe teritoriul 
României: 

- obiective strategice: promovarea migraţiei legale, controale mai riguroase a legalității 
şederii cetăţenilor statelor terţe pe teritoriul României şi aplicarea corespunzătoare a măsurilor de 
îndepărtare şi a măsurilor restrictive, îmbunătăţirea sistemului național de azil; 

- obiective specifice: facilitatea accesului pe teritoriul României a cetățenilor terți care 
răspund nevoilor de ocupare a forţei de muncă, favorizarea accesului cetățenilor statelor terțe 
către instituţiile de învățământ superior din România pentru domeniile şi profesiile identificate ca 
deficitare. "^ 

Analizând cazul României in funcție de tendințele identificate anterior, putem 
concluziona următoarele: 

a). Transformarea valurilor de migraţie pe coordonatele modalităţii de desfăşurare şi a 
numărului şi compoziției populaţiei 

Conform localizării celor opt rute de migrație către ţările europene, România poate fi 
afectată de trei dintre acestea: ruta estică, ruta Balcanii de Vest şi ruta est-mediteraneană. În 
realitate, în cursul anului 2015, autorităţile române au primit doar 944 de cereri de azil, cu 44 
mai multe decât în anul anterior. Deocamdată, tara noastră nu constituie pentru actualul val de 
refugiaţi nici țară de tranzit, nici ţară de destinaţie. 

b). Relaţiile regionale 

În ceea ce priveşte relaţiile cu vecinii, în abordarea problematicii refugiaților, România a 
identificat puncte comune cu Bulgaria şi Serbia (referire la declaraţia privind închiderea 
graniţelor), dar diferite cu Ungaria (referire la intenția părții maghiare de a prelungi pe graniţa cu 
România gardul construit la graniţa cu Serbia). 

c). Spaţiul Schengen 

În ciuda concentrării eforturilor într-o direcţie care, la prima vedere, pare contrară 
principiilor şi obiectivelor spaţiului Schengen, țările din regiune nu abandonează acest proiect, 
deci nici România (conform declaraţiilor Ministrului de externe din luna octombrie 2015). 

d). Viitorul UE 

România se implică în găsirea unor soluţii comune la problema refugiaților. În ciuda 
declarării incapacității de a primi cota de refugiați redistribuiti prin decizia Consiliului pentru 
Justiție şi Afaceri Interne (septembrie 2015), România va primi 4.837 de refugiaţi, in principal 
dintre cei redistribuiti din Grecia şi Italia. Anterior, autoritățile române şi-au manifestat 


disponibilitatea de a prelua prin relocare 1.785 de refugiați (1.705 din Grecia şi Italia şi 80 din 


?6 Ibidem. 

afara UE). În acest sens, au for operationalizate două tabere cu o capacitate de 500 de persoane 
fiecare la Lunga si Moravita. 

e). Diferende între populaţia rezidentă şi refugiaţi şi tulburări sociale 

Nu este cazul. 

f). Corelarea fluxurilor de migraţie ilegală cu crima organizată şi terorismul 

Şeful Direcţiei Generale de Prevenire şi Combatere a Terorismului din cadrul Serviciului 
Român de Informații a afirmat că România nu este ferită de pericolul reprezentat de ISIL, 
existând cazuri punctuale de persoane radicalizate, fundamentaliste, care aderă dincolo de 
ideologie şi încearcă să sprijine aceste organizații teroriste. Din informațiile SRI şi din analiza 
informațiilor primite de la partenerii externi, nu există niciun cetățean român confirmat că s-ar fi 
alăturat cauzei ISIS în teritorii cum ar fi Siria sau Irak şi, mai mult, riscurile teroriste pentru 
România sunt in cvasitotalitate externe, neexistând riscuri interne cunoscute de tipul reţea 
teroristă (Interviul Sefului Direcţiei Generale de Prevenire şi Combatere a Terorismului din 
cadrul SRI, 26.03.2015). 

8). Daune mediului înconjurător 


Nu este cazul. 

